פרדריק שאזלן

פרדריק שָׁאזְלַן (בצרפתית: Frédéric Chaslin, נולד בשנת 1963) הוא מנצח, פסנתרן ומלחין יהודי-צרפתי.

 קורות חיים 
פרדריק שאזלן נולד ב-1963 בפריז. הוא זכה לחינוך מוזיקלי בקונסרבטואר של פריז ובאוניברסיטת מוצרטיאום בזלצבורג. קריירת הניצוח שלו החלה ב-1989, כשהתמנה כעוזרו של דניאל בארנבוים בפריז ובביירוית. ב-1991 התמנה לעוזרו של פייר בולז באנסמבל אנטרקונטמפורן.

ב-2010 התמנה שאזלן למנהל המוזיקלי של בית האופרה של סנטה פה, לאחר שב-2009 ערך שם את הבכורה שלו כשניצח על "לה טרוויאטה" (ורדי). את עונת 2011 פתח בביצוע ל"פאוסט" (גונו). שאזלן ניצח בלהקות ובבתי אופרה מן המובילים בעולם, בין היתר בברלין, מדריד, ברצלונה, רומא, ונציה, סקוטלנד וויילס.

כמו כן, ניצח על תזמורות מרכזיות בעולם, שעמן אפשר למנות את תזמורת פריז, הפילהרמונית של וינה, התזמורת הסימפונית של וינה, תזמורת האלה, התזמורת הסימפונית של לונדון, תזמורת פילהרמוניה והתזמורת הסימפונית הישראלית ראשון לציון שעליה גם ניצח בהפקות של האופרה הישראלית.

ב-1997 התמנה לתפקיד מנצח הבית של האופרה של וינה, שם ניצח על יותר מ-110 קונצרטים. בשנים האחרונות ניצח בווינה על הפקות היהודייה (פרומנטל הלוי) עם ניל שיקוף, וורתר (מאסנה) עם יונס קאופמן.

פרדריק שאזלן כיהן כמנהלה המוזיקלי של בית האופרה של רואן במשך שלוש שנים. בין השנים 1993–1996 ניצח באופן קבוע בפסטיבל ברגנץ באוסטריה, ושם גם שיתף פעולה עם הבמאי הנודע דייוויד פאונטני בהפקות רחבות היקף של כמה אופרות, ובהן "נבוקו" (ורדי) ו"פידליו" (בטהובן).

ב-2005 נתמנה לתפקיד המנהל המוזיקלי של התיאטרון הלאומי של מנהיים, שם ניצח על אופרות של וגנר, ובהן "טריסטן ואיזולדה" ו"טנהויזר", וכן על מרבית היצירות החשובות של ריכרד שטראוס.

ב-2002 ערך את הופעת הבכורה שלו במטרופוליטן אופרה בניו יורק, בביצוע "הטרובדור" (ורדי), ומאז הוביל את המטרופוליטן אופרה בהפקות של "סיפורי הופמן" (אופנבך), "ערבית סיציליאנית" (ורדי), "הספר מסיביליה" (רוסיני) ו"לה בוהם" (פוצ'יני).

לאחרונה השלים סדרת קונצרטים בתיאטרון הלאומי החדש של טוקיו, שם ניצח על "טוסקה" (פוצ'יני). ב-2005 ניצח באופרה של לוס אנג'לס על הפקה של "רומיאו ויוליה" (בליני) בהשתתפות רולנדו ויאסון ואנה נטרבקו. ב-2010 שב לתיאטרון בטוקיו והוביל הפקה של "אנדראה שנייה" (ג'ורדאנו).

באותה שנה גם שיתף פעולה עם הבמאי פייר לואיג'י פיצי בהפקה של "פאוסט" (גונו), שנערכה במסגרת קונצרט הפתיחה של פסטיבל מסראטה באיטליה.
שאזלן ביצע כסולן את הקונצ'רטו מס' 5 לפסנתר מאת בטהובן עם התזמורת הפילהרמונית של וינה. כמנצח סולן הוביל ביצועים לקונצ'רטו בסול מז'ור מאת ראוול ביפן, באיטליה ובישראל.

פרדריק שאזלן מקדיש תשומת לב מיוחדת להרחבת הרפרטואר הקונצרטי: הוא ביצע למעלה מ-20 יצירות בביצועי בכורה ואף הקדיש לנושא פרק בספרו האחרון "מוזיקה בכל מובן", ספר שעוסק לעומק בסוגיות של מוזיקה מודרנית ויחסה לקהל. הספר ראה אור בצרפתית, בגרמנית ובאנגלית.

כמלחין הלחין שאזלן יצירות תזמורתיות, פסקולים ואופרות. יצירותיו כוללות את הקטע הנודע "מחול הדיווה" מתוך הסרט "האלמנט החמישי" וכן את סוויטת "שאגאל" לתזמורת, שבוצעה לראשונה על ידי התזמורת הסימפונית ירושלים. האופרה "אנקת גבהים", שחיבר על פי ליברית מאת פ"ה פישר, הוקלטה על ידי התזמורת הפילהרמונית של לונדון עם המקהלה הסימפונית של לונדון. הסוויטה הכוראלית שפותחת את האופרה בוצעה בנורווגיה, באיטליה ובישראל.

לאחרונה ביצעו המנצח ואלרי גרגייב וזמרת הסופרן נטלי דסאי קטעים נבחרים מ"אנקת גבהים" במסגרת קונצרט מיוחד שנערך ברוסיה.

שאזלן שימש בשתי קדנציות של ניהול מוזיקלי בתזמורת הסימפונית ירושלים. הוא היה בתפקיד בין השנים 1999 –2002 ובין השנים 2011–2019.

יצירות
"סויטת שאגאל" לתזמורת - Chagall Suite - בוצעה בבכורה על ידי התזמורת הסימפונית ירושלים
מחול צועני (Gipsy Dance)
מוזיקת סרטים: Diva Dance - מחול הדיווה - עבור הסרט "היסוד החמישי" - "The Fifth Element"
שירים - לידר
3 מחזורי שירים - לסולנים סופרן, מצוסופרן ובריטון, על טקסטים מאת רוברט פרוסט - בצוע בכורה עם התזמורת הסימפונית ירושלים בין 2015-2012
מחזור שירים לזמרת סופרן - לפי ז'אן קוקטו
ינואר 2023 - האלבום Rendez-vous (בחברת Aparté) לפי שירים מאת בוריס ויאן, אלן דואו וז'אן קוקטו, סיפורים קצרים מאת אריאל בוטו (Arièle Butaux) בקריאתו של פייר ארדיטי - בוצעו על ידי שזלן בפסנתר, לוסיין רנודן וארי בחצוצרה, והזמרת ז'ולי שרייה-הופמן.
המחזמר לקולות אופראיים "מונטה כריסטו" לפי "הרוזן ממונטה כריסטו" מאת אלכסנדר דיומא האב - לפי הזמנתו של פלסידו דומינגו
7 אופרות:
Napoléon (נפוליאון)
Wuthering Heights אנקת גבהים - על לברית מאת פולה הייל פישר (P.H. Fisher) לפי
הרומן מאת אמילי ברונטה
Vampire Junction על לברית מאת ס.פ.סומטו ((S.P.Somtow) .
2014 - La Morte amoureuse (המתה המאוהבת) לפי תאופיל גוטייה על לברית מאת פ.ה.פישר - בוצעה בבכורה ב-Festival Of the Voices, Phoenicia והתיאטרון הציבורי של קליבלנד

ספרים
2009 - La Musique dans tous les sens, France-Empire, ("מוזיקה בכל מובן" או "מוזיקה בכל הכיוונים") - מסה
2017 - On achève bien Mahler, Fayard -להשלים את מאהלר (באנגלית - Being Gustav Mahler) רומן

קישורים חיצוניים






קטגוריה:מלחינים יהודים צרפתים
קטגוריה:מנצחים יהודים צרפתים
קטגוריה:פסנתרנים יהודים צרפתים
קטגוריה:מנצחי אופרה
קטגוריה:בוגרי אוניברסיטת מוצרטיאום
קטגוריה:צרפתים שנולדו ב-1963